N12 buite Potch weer oopgestelDie N12 by Potchefstroom was vanoggend nog gesluit. (Foto: SA Polisie) Die gedeelte van die N12 tussen Potchefstroom en Klerksdorp wat ’n geruime tyd gesluit was nadat betogers Woensdag vir die derde agtereenvolgende dag verkeer op dié pad naby Ikageng ontwrig het, is Woensdagaand uiteindelik oopgestel. Kol. Adéle Myburgh, provinsiale polisiewoordvoerder, het gesê die polisie is tans op die toneel om die situasie te monitor. Sy het motoriste egter gemaan om versigtig op dié pad in die donker te ry. Maroela Media het vroeër berig die polisie spook al van Maandag af om die pad begaanbaar te hou. Teen vanoggend laat was die N12 egter steeds gesluit nadat betogers omstreeks 05:00 daarheen opgeruk en die pad met enigiets van klippe tot takke toegepak het. ŉ Vragmotorbestuurder is vanoggend uit sy trok gedwing en sy vrag gesteel toe dit midde-in die betogings beland het. Motoriste was ook met klippe bestook, het Myburgh gesê. ŉ Graafmasjien is Dinsdag gebruik om stukke van die pad op te grawe. Betogers het glo die masjienoperateur gedwing om die pad op te kap. Inwoners is glo ontevrede met die pas van dienslewering in die gebied, veral ŉ tekort aan behuising. Myburgh het vroeër gesê ŉ saak van opsetlike saakbeskadiging is aanhangig gemaak.